KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om arbejdsmarkedsrelaterede pensionskassers aktiviteter og tilsynet hermed (forelagt af Kommissionen i henhold til EF-traktatens artikel 250, stk. 2)

2000/0260 (COD)

KOMMISSIONENS UDTALELSE i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringsforslag til Rådets fælles holdning vedrørende forslaget til EUROPA-PARLAMENTETS OG RÅDETS DIREKTIV om arbejdsmarkedsrelaterede pensionskassers aktiviteter og tilsynet hermed

1. Indledning

Ifølge EF-traktatens artikel 251, stk. 2, tredje afsnit, litra c, afgiver Kommissionen udtalelse om Europa-Parlamentets ændringsforslag ved andenbehandlingen. Kommissionen afgiver i det følgende udtalelse om Parlamentets 13 ændringsforslag.

2. Sagsforløb

Dato for oversendelse af forslaget til Europa-Parlamentet og Rådet (dokument KOM(2000) 507 endelig - 2000/0260 (COD)): // 13.11.2000 (EFT C 96/E af 27.3.2001)

Dato for Det Økonomiske og Sociale Udvalgs udtalelse: // 28.3.2001 (EFT C 155 af 29.5.2001)

Dato for Europa-Parlamentets udtalelse under førstebehandling: // 4.7.2001 (EFT C 65/E af 14.3.2002)

Dato for vedtagelsen af den fælles holdning: // 5.11.2002

Dato for Kommissionens meddelelse om Rådets fælles holdning: // 14.11.2002

Dato for Europa-Parlamentets udtalelse under andenbehandling: // 12.3.2003

3. Forslagets formål

Det Europæiske Råd i Lissabon understregede nødvendigheden af at fuldende integrationen af de finansielle markeder i Unionen. Denne integration forudsætter, at handlingsplanen for finansielle tjenesteydelser [1] gennemføres fuldstændig senest i 2005. Samordningen af reglerne for arbejdsmarkedsorienterede pensionskasser, for hvilke der ikke findes en hensigtsmæssig fællesskabsramme, er et centralt punkt i handlingsplanen. Disse pensionskasser bør under fuld sikkerhed kunne udøve deres aktiviteter i det indre marked til fordel for de virksomheder og arbejdstagere, der efterspørger deres tjenesteydelser med henblik på forvaltning af pensionsopsparing.

[1] KOM (1999) 232.

Ved udarbejdelsen af dette forslag til direktiv har Kommissionen først og fremmest haft sikkerhed og effektivitet for øje. Det er vigtigt at sikre en meget høj grad af beskyttelse for de fremtidige pensionsmodtageres eksistensmidler. Men de arbejdsmarkedsorienterede pensionskasser skal også operere effektivt, specielt med hensyn til finansielle placeringer og grænseoverskridende operationer. En utilstrækkelig beskyttelse vil true pensionsydelserne. En utilstrækkelig effektivitet vil øge opsparingsomkostningerne til skade for virksomhedernes konkurrenceevne og ordningernes finansielle ligevægt. Forslaget til direktiv indeholder derfor følgende:

- Stramme forsigtighedsregler for at beskytte pensionsmodtagerne. De arbejdsmarkedsorienterede pensionskasser bør være underkastet bestemte betingelser. Medlemmerne og de pensionsberettigede skal således have dækkende oplysninger om ordningens betingelser, om pensionskassens finansielle situation og om deres rettigheder. De ydelser, der loves, skal beregnes med forsigtighed og repræsenteres i balancen ved tilstrækkelige aktiver. Hvis den arbejdsmarkedsorienterede pensionskasse giver en finansiel garanti, skal den besidde en egenkapital. Det er endelig vigtigt, at kontrolmyndighederne har alle de beføjelser, der er nødvendige for at kunne føre et dækkende tilsyn med de arbejdsmarkedsorienterede pensionskasser, der sorterer under dem.

- Investeringsregler, der er tilpasset til de arbejdsmarkedsorienterede pensionskassers karakteristika og til en effektiv forvaltning af opsparingen. De arbejdsmarkedsorienterede pensionskasser investerer på lang sigt og kan temmelig let forudse, hvilke ydelser de skal honorere. De bør derfor have en vis frihed til at bestemme den investeringspolitik, der er den mest egnede i forhold til de indgåede forpligtelser. Denne politik bør under alle omstændigheder gå ud på at sikre en passende spredning af aktiverne. Medlemsstaterne kan fastlægge mere detaljerede regler, hvis det er nødvendigt af hensyn til tilsynet med de arbejdsmarkedsorienterede pensionskasser, der er etableret på deres territorium. Reglerne bør imidlertid ikke i alt for høj grad være til hinder for en international spredning af investeringsporteføljen og for placeringer i aktier, der generelt på lang sigt giver et højt afkast og en god sikkerhed.

- Regler, der giver mulighed for en grænseoverskridende og dermed en mere effektiv forvaltning af arbejdsmarkedsorienterede pensionsordninger. Det er i øjeblikket umuligt for en arbejdsmarkedsorienteret pensionskasse at forvalte en pensionsordning for en virksomhed, der er etableret i en anden medlemsstat. En virksomhed, der opererer i de femten medlemsstater, skal således oprette 15 adskilte pensionsordninger. Der kunne opnås væsentlige stordriftsfordele, hvis en enkelt arbejdsmarkedsorienteret pensionskasse kunne forvalte de forskellige ordninger under overholdelse af de lokale sociale og arbejdsmarkedsmæssige regler. Det forudsætter gensidig anerkendelse af tilsynsordningerne, hvilket er et af hovedformålene med dette forslag. Forslaget indeholder i øvrigt en samarbejdsprocedure mellem kontrolmyndighederne i tilfælde af grænseoverskridende forvaltning af en arbejdsmarkedsorienteret ordning.

4. Kommissionens udtalelse om Europa-Parlamentets ændringsforslag

4.1. Ændringsforslag, som Kommissionen accepterer

* Europa-Parlamentet vedtog under andenbehandlingen 13 ændringsforslag til den fælles holdning. De vedrører tydeliggørelse og præcisering af en række af forslagets bestemmelser, uden dog at mindske rækkevidden eller på nogen måde at forandre målsætningerne bag forslaget.

* Det drejer sig om:

Ændringsforslag nr. // Bestemmelse i den fælles holdning

25 // Ny betragtning 4 a. Tilføjelse af en betragtning med understregelse af den rolle, som de arbejdsmarkedsrelaterede pensionskasser kan spille i tilrettelæggelsen af pensionsordningerne.

26 // Betragtning 11. Det foreslås, at Kommissionen også nøje bør følge situationen på markedet for arbejdsmarkedsrelaterede pensionsordninger og overveje, om det er muligt at udvide medlemsstaternes mulighed for at anvende direktivet også på andre institutioner end livsforsikringsselskaber.

27 // Ny betragtning 11a. Det understreges, at når formålet er at sikre økonomisk beskyttelse, bør ydelserne normalt udbetales som en livslang pension. Andre former for udbetalinger bør dog også kunne forefindes.

28 // Nu betragtning 11 b. Det understreges, at det er vigtigt at sikre en passende dækning af biometriske risici i forbindelse med bekæmpelsen af fattigdom, og at det er vigtigt, at en sådan dækning overvejes ved fastlæggelsen af en pensionsordning.

29 // Betragtning 17. Det understreges, at pensionskasserne ikke blot yder en finansiel tjeneste, men også påtager sig et stort ansvar med hensyn til udbetaling af pensionsydelser.

30 // Betragtning 37. Det understreges, hvor vigtigt det er, at de kompetente myndigheder har et godt samarbejde, og det nævnes, at Kommissionen har til hensigt at nedsætte et udvalg med repræsentanter for tilsynsmyndighederne.

31 // Artikel 6, litra d). Det understreges, at når formålet er at sikre økonomisk beskyttelse, bør ydelserne bestå i livsvarige udbetalinger. Ændringsforslaget opretholder også muligheden for, at udbetalingen kan ske som ophørende udbetalinger eller i form af et engangsbeløb.

32 // Artikel 9, stk. 1, litra a). Der foreslås oprettet et register over pensionskasser, og det skal fremgå af registret, i hvilke medlemsstater pensionskassen driver virksomhed.

33 // Ny artikel 9, stk. 1, litra a). Det foreslås, at medlemsstaterne, såfremt arbejdstagerne og arbejdsgiverne tilslutter sig, sikrer dækning af medlemmernes biometriske risici.

34 // Artikel 11, stk. 4. Listen over oplysninger, som medlemmerne kan modtage efter anmodning, udvides til også at omfatte betingelserne for overførsel af pensionsrettigheder i tilfælde af ophør af ansættelsesforhold.

Pensionskasserne forpligtes til hvert år at give medlemmerne en kortfattet information om pensionskassens (økonomiske) situation og det aktuelle niveau for finansieringen af de optjente pensionsrettigheder.

35 // Artikel 21. Henvisningen i denne artikel til en forsikrings- og pensionskomité, der endnu ikke eksisterer, udelades.

Fristen for aflæggelse af rapporter reduceres til fire år.

36 // Artikel 15, stk. 6. Henvisningen i denne artikel til en forsikrings- og pensionskomité udelades.

37 // Artikel 16, stk. 2, litra c). Pensionskasserne forpligtes til i tilfælde af overførsel af aktiver efter aktivitetsophør at underrette de kompetente myndigheder, og en oversigt over proceduren skal gøres tilgængelig for medlemmerne.

5. Konklusion

Kommissionen ændrer sit forslag i overensstemmelse med ovenstående i medfør af EF-traktatens artikel 250, stk. 2.